CELEX: 32020D2127
Language: hu
Date: 2020-12-16 00:00:00
Title: A Bizottság (EU) 2020/2127 végrehajtási határozata (2020. december 16.) a Szingapúrban a jóváhagyott tőzsdékre és az elismert piaci szereplőkre alkalmazandó jogi és felügyeleti keretrendszernek a 600/2014/EU európai parlamenti és tanácsi rendelet szerinti egyenértékűségéről szóló (EU) 2019/541 bizottsági végrehajtási határozat módosításáról (EGT-vonatkozású szöveg)

2020.12.17.   
               
               
                  HU
               
               
                  Az Európai Unió Hivatalos Lapja
               
               
                  L 426/65
               
            
         A BIZOTTSÁG (EU) 2020/2127 VÉGREHAJTÁSI HATÁROZATA
         (2020. december 16.)
         a Szingapúrban a jóváhagyott tőzsdékre és az elismert piaci szereplőkre alkalmazandó jogi és felügyeleti keretrendszernek a 600/2014/EU európai parlamenti és tanácsi rendelet szerinti egyenértékűségéről szóló (EU) 2019/541 bizottsági végrehajtási határozat módosításáról
         (EGT-vonatkozású szöveg)
         AZ EURÓPAI BIZOTTSÁG,
         tekintettel az Európai Unió működéséről szóló szerződésre,
         tekintettel a pénzügyi eszközök piacairól és a 648/2012/EU rendelet módosításáról szóló, 2014. május 15-i 600/2014/EU európai parlamenti és tanácsi rendeletre (1) és különösen annak 28. cikke (4) bekezdésére,
         mivel:
         
                     (1)
                  
                  
                     A 600/2014/EU rendelet 28. cikkének (1) bekezdése meghatározza azokat a kereskedési helyszíneket, amelyeken a 648/2012/EU európai parlamenti és tanácsi rendelet (2) 2. cikkének 8. pontjában meghatározott pénzügyi szerződő felek, valamint azon nem pénzügyi szerződő felek, amelyek megfelelnek a 648/2012/EU rendelet 10. cikke (1) bekezdésének b) pontjában foglalt feltételeknek, a származtatott termékek kereskedési kötelezettség hatálya alá tartozónak nyilvánított kategóriájához tartozó származtatott termékekkel kapcsolatos ügyleteket köthetnek. Azon kereskedési helyszínek, amelyeken ilyen ügyleteket lehet kötni, a szabályozott piacokra, a multilaterális kereskedési rendszerekre (MTF-ek), a szervezett kereskedési rendszerekre (OTF-ek) és a Bizottság által elismert olyan, harmadik országbeli kereskedési helyszínekre korlátozódnak, amelyek egyenértékű jogi követelmények és hatékony felügyelet alá tartoznak az adott harmadik országban. Az érintett harmadik országnak emellett a 2014/65/EU európai parlamenti és tanácsi irányelv (3) szerint engedélyezett kereskedési helyszínek elismerése céljából ténylegesen egyenértékű rendszert kell biztosítania.
                  
               
                     (2)
                  
                  
                     A 600/2014/EU rendelet 28. cikkének (4) bekezdésével összhangban a Bizottság az (EU) 2019/541 végrehajtási határozattal (4) megállapította, hogy a Szingapúrban letelepedett és a Szingapúri Monetáris Hatóság által engedélyezett jóváhagyott tőzsdékre és elismert piaci szereplőkre alkalmazandó jogi és felügyeleti keretrendszer biztosítja, hogy olyan, jogilag kötelező előírásoknak felelnek meg, amelyek egyenértékűek az uniós kereskedési helyszínekre a 2014/65/EU irányelv, az 596/2014/EU európai parlamenti és tanácsi rendelet (5) és a 600/2014/EU rendelet alapján vonatkozó előírásokkal, és amelyek effektív felügyelet és végrehajtás hatálya alá tartoznak Szingapúrban.
                  
               
                     (3)
                  
                  
                     A jóváhagyott tőzsdéknek és elismert piaci szereplőknek az (EU) 2019/541 végrehajtási határozat mellékletében szereplő jegyzéke aktualizálható annak érdekében, hogy adott esetben a 600/2014/EU rendelet 28. cikkének (4) bekezdésével összhangban kiterjessze az egyenértékűségi határozat hatályát további szingapúri jóváhagyott tőzsdékre és elismert piaci szereplőkre, vagy törölje a jegyzékből a jóváhagyott tőzsdéket és elismert piaci szereplőket. A Bizottság bármikor egyedi felülvizsgálatot végezhet, amennyiben a releváns fejlemények szükségessé teszik számára az említett határozat szerinti megállapítás újraértékelését. A Bizottság a rendszeres vagy egyedi felülvizsgálat megállapításai alapján bármikor határozhat az említett határozat módosításáról vagy hatályon kívül helyezéséről, különösen abban az esetben, ha valamely fejlemény a szóban forgó határozat elfogadásának alapjául szolgáló feltételeket érinti.
                  
               
                     (4)
                  
                  
                     Az (EU) 2019/541 végrehajtási határozat elfogadása óta több további Szingapúrban letelepedett elismert piaci szereplő kapott engedélyt a Szingapúri Monetáris Hatóságtól a származtatott termékek olyan kategóriájához tartozó származtatott termékekkel való kereskedésre, amelyeket kereskedési kötelezettség hatálya alá tartozónak nyilvánítottak. A Szingapúri Monetáris Hatóságtól kapott információk alapján az említett további elismert piaci szereplők megfelelnek azon jogilag kötelező érvényű előírásoknak, amelyeket az (EU) 2019/541 végrehajtási határozat egyenértékűként határozott meg az uniós kereskedési helyszínekre vonatkozóan a 2014/65/EU irányelvben meghatározott követelményekkel. A Bizottság ezért úgy véli, hogy helyénvaló aktualizálni a jóváhagyott tőzsdék és elismert piaci szereplők (EU) 2019/541 végrehajtási határozatban foglalt jegyzékét, amelyet módosítani kell a Szingapúrban letelepedett és a Szingapúri Monetáris Hatóság által engedélyezett további elismert piaci szereplők felvétele érdekében.
                  
               
                     (5)
                  
                  
                     Az e határozatban előírt intézkedések összhangban vannak az Európai Értékpapír-bizottság véleményével,
                  
               ELFOGADTA EZT A HATÁROZATOT:
         
            1. cikk
            Az (EU) 2019/541 végrehajtási határozat mellékletének helyébe e határozat mellékletének szövege lép.
         
         
            2. cikk
            Ez a határozat az Európai Unió Hivatalos Lapjában való kihirdetésének napját követő harmadik napon lép hatályba.
         
         
            Kelt Brüsszelben, 2020. december 16-án.
            
               
                  a Bizottság részéről
               
               
                  az elnök
               
               Ursula VON DER LEYEN
            
         
         
            (1)  HL L 173., 2014.6.12., 84. o.
         
         
            (2)  Az Európai Parlament és a Tanács 648/2012/EU rendelete (2012. július 4.) a tőzsdén kívüli származtatott ügyletekről, a központi szerződő felekről és a kereskedési adattárakról (HL L 201., 2012.7.27., 1. o.).
         
            (3)  Az Európai Parlament és a Tanács 2014/65/EU irányelve (2014. május 15.) a pénzügyi eszközök piacairól, valamint a 2002/92/EK irányelv és a 2011/61/EU irányelv módosításáról (HL L 173., 2014.6.12., 349. o.).
         
            (4)  A Bizottság (EU) 2019/541 végrehajtási határozata (2019. április 1.) a Szingapúrban a jóváhagyott tőzsdékre és az elismert piaci szereplőkre alkalmazandó jogi és felügyeleti keretrendszernek a 600/2014/EU európai parlamenti és tanácsi rendelet szerinti egyenértékűségéről (HL L 93., 2019.4.2., 18. o.).
         
            (5)  Az Európai Parlament és a Tanács 596/2014/EU rendelete (2014. április 16.) a piaci visszaélésekről (piaci visszaélésekről szóló rendelet), valamint a 2003/6/EK európai parlamenti és tanácsi irányelv és a 2003/124/EK, a 2003/125/EK és a 2004/72/EK bizottsági irányelv hatályon kívül helyezéséről (HL L 173., 2014.6.12., 1. o.).
      
      
         
            MELLÉKLET
            A Szingapúri Monetáris Hatóság által engedélyezett és a 2014/65/EU irányelvben meghatározott kereskedési helyszínekkel egyenértékűnek tekintett jóváhagyott tőzsdék:
            
                        (1)
                     
                     
                        Asia Pacific Exchange Pte Ltd;
                     
                  
                        (2)
                     
                     
                        ICE Futures Singapore Pte Ltd;
                     
                  
                        (3)
                     
                     
                        Singapore Exchange Derivatives Trading Limited.
                     
                  
               A Szingapúri Monetáris Hatóság által engedélyezett és a 2014/65/EU irányelvben meghatározott kereskedési helyszínekkel egyenértékűnek tekintett elismert piaci szereplők:
            
            
                        (1)
                     
                     
                        Cleartrade Exchange Pte Ltd;
                     
                  
                        (2)
                     
                     
                        Tradition Singapore (Pte) Ltd;
                     
                  
                        (3)
                     
                     
                        BGC Partners (Singapore) Ltd;
                     
                  
                        (4)
                     
                     
                        GFI Group Pte Ltd;
                     
                  
                        (5)
                     
                     
                        ICAP AP (Singapore) Pte Ltd;
                     
                  
                        (6)
                     
                     
                        Tullet Prebon (Singapore) Ltd;
                     
                  
                        (7)
                     
                     
                        Nittan Capital Singapore Pte Ltd;
                     
                  
                        (8)
                     
                     
                        Bloomberg Tradebook Singapore Pte. Ltd.